येँ - नेपालय् लगानी याः वःपिं आपालं लगानीकर्तात थःपिनि आर्थिक स्रोत खुले याये मफयाः बिसिउँ वंगु खँ सीदुगु दु । लगानीया स्रोत खुले याये मफुपिं, कम्पनीया वास्तविक मालिक खुले यायेमफुपिं, विदेशं नेपालय् ध्यबा हःगु प्रमाण पेश याये मफुपिं लगानीकर्तात बिसिउँ वनेगु शुरु याःगु खँ नेपाल राष्ट्र बैंकं धाःगु दु ।
राष्ट्र बैंकं धाःगु दु ।
राष्ट्र बैंकं विदेशं ध्यबा हःगु प्रमाण पेश याये मफुगु, स्वीकृत पुँजी स्वयां अप्वः लगानीया माग यायेगु, मौज्दात क्यने मफुपिंत विदेशी लगानी दुकायेत स्वीकृति बीमफुगु खँ धाःगु दु । विदेशी लगानी दुत हयेगु व लेखांकन यायेत अनुमति माग याःगु तर स्वीकृति काये मफुगु ५४ गू कम्पनीया नां सार्वजनिक यासें राष्ट्र बैंकं सुइन्हुया दुने फुक्क प्रक्रिया पूवंकेत निर्देशन बिउगु दु ।
राष्ट्र बैंकया कथं डावर नेपाल, हुलास स्टिल थेंज्याःगु पुलांगु कम्पनीया तकं लेखांकनय् समस्या जुयाच्वंगु दु । विदेशी लगानी दुत हयेगु तर प्रक्रिया पूवंके मफुगु कम्पनीइ रियलस्टेल, खानी, उद्योग, होटल, रेष्टुरेन्ट, परामर्शदाता, कलेज, प्रविधि, कार्गो, भाषा स्यनिगु कम्पनीत दुथ्यानाच्वंगु खँ राष्ट्र बैंकं धाःगु दु ।
